Moxsfʉl Pascuafiesta,
judíos pejfiesta.
Samata,
Jesús fʉlaech Jerusalén paklowax poxade,
xanal japon pejnachalwan sʉapichbej.
Dios pejtemplobafʉlmaktxot,
Jesús taen jiw mowapi pak,
oveja,
a-ubej.
Jaxot taenbejpon,
chalak wʉt plata xanafokpi jiwliajwa.
Jesús japox taen wʉt,
mʉat faꞌton japi jiw selsliajwa.
Toꞌapon puexa japi jiw nakolaliajwa,
puexa pej-ovejas sʉapich,
pejew pak sʉapichbej.
Plata xanafoki japi pejmesaxan wefʉliaxabapon.
Japi pejplata wenatacholnas satadik.
Jʉm-aechon a-u mowapiliajwa:
—¡Ampi a-u jukde ampabafʉlmaktxot!
¡Taj-ax pejba mowaba nabej padofa!
—aech Jesús.
Do jawʉt,
xanal japon pejnachalwan,
nejchafaetx Dios pejjamechan chajia jʉm-aechpox Mesías jʉmchiyaxaelpoxliajwa.
Japox jʉm-aech:
“Ax,
xanbej xabich nejxasinkax jiw sitaeliajwa nejba.
Pe ampi jiw sitae-el nejba.
Samata,
xan xabich talala japi jiwliajwa” —aechox.
Do jawʉt,
judíospaklochow palaeyajametat jʉm-aechi Jesúsliajwa:
—¡Najʉm-amde,
ma-aech xotkat xam japox isam!
¿Achankat xam toꞌa?
—aechi.
Jesús jʉmnot wʉt,
jʉm-aechon:
—Xamal toetam wʉt ampatemploba,
xan pejme mat-esaxaelen,
tres matkoi wʉt —aech Jesús.
Do jawʉt,
judíospaklochow jʉm-aech:
—Ampatemploba isas wʉt,
isas cuarenta y seis waechan.
Xam xajʉpaximil pejme isliajwam ampatemploba tres matkoitat —aech judíospaklochow.
Jesús japox jʉm-aech wʉt,
jʉmchi-elon templobaliajwa.
Japon japox jʉm-aech wʉt,
jʉm-aechon pajut pejbʉꞌtliajwa.
Samata,
xanal,
japon pejnachalwan,
baxael,
Jesús tʉp wʉt,
mat-ech wʉtbejpon,
pejme duk wʉton,
jawʉt,
xanal nejchafaetx Jesús chajia jʉm-aechpox japon pajut pejbʉꞌtliajwa.
Jesús Jerusalén paklowaxxot wʉt,
Pascuafiesta wʉt,
xabich jiw naexasiti japon Cristopon,
Dios toꞌaspon,
taen wʉti koechaxan,
Jesús ispoxan.
Pelax Jesús xanaboejs-el japi jiw,
matabijt xoton puexa jiwliajwa.
Samata,
Jesús weweꞌpa-esal asew jiw chapaeliajwas jiwliajwa,
pajut chiekal matabijt xoton jiw pejnejchaxoelaxan.